title: "Br\u00fckdom \u00fcp S\u00f6l"
text: "Senerlig di Friisen en di Ail\u00f6nsfriisen d\u00f6 fuul fuar jaar Br\u00fckdom, en diart\u00f6 jert uk jaar ual Spraak.\n\nDrachtenkeren\n\n\u00d6n di Drachtenkeren uur Folklooridaans fan forskeling L\u00f6nen daanset. Di Mef\u00f6ligers drai fuar't Miist Drachten fan ual'ing Tiren.\nHat jeft trii forskelig S\u00f6lring Drachten.\n\nJungens-Daansiker\nDi Jungens-Daansiker raaket jens \u00f6n di Week fuar t\u00f6 \u00f6\u00f6wi. Di Musik uur fan en Hunharmonikasp\u00f6lster en maningmool fan en Gitarisp\u00f6lster maaket. Somtirs kumt di Musik uk fan di Maskiin.\nWan di Ker en \u0100ptreer heer, da fo di Jungen jaar Draachten \u00f6n. Ja daansi t\u00f6'n Bisp\u00f6l bi't Museeums-Fest fan di S\u00f6l'ring Foriining, of bi Br\u00f6lepen, wan di Wii iin \u00f6n't Museeum es. \nAli tau Jaaren daanset di Ker bi \u201eSylt tanzt\u201c (S\u00f6l daanset). Dit es en Fuarsteling fan muar \u00fcs twuntig Keren, wat \u00fcp S\u00f6l daansi.  \n\nArk tr\u0113rst Jaar es en T\u00f6h\u00f6pkumst fan ali friisk L\u00f6nen \u00fcp Heligl\u00f6n. Diar faar di Daansikeren altert hen fuar en Weeksjen \u00f6n di Maimuun.\n\nDi Drachtenker fur di Jungen waar ombi 1980 fan Maike Ossenbr\u00fcggen gr\u00fcnet.\n\nDaansiker fuar Wukseti \nEe\u0111er Heidi Holst, Marts 2012\n\nDi Ker\n1975 bigent \u00fcs \u201eFolklooridaansers iin \u00f6n di S\u00f6lring Foriining\u201c\n\nDi Ker drait di Drachten, wat ee\u0111er Klua\u0111ern fan 1750 bit 1815 nii maaket sen.\n\nDi S\u00f6l'ring Daansiker me di Wuksenen heer 25 Mef\u00f6ligers, hurfan 12 bit 14 Liren medaansi. Hat jeft diar bluat tau Karminger. \nDi Ker wel hol muar Daansers en fuaral Karminger haa.\n\n\u0100pgaaven\nBit\u00f6 h\u00f6\u00f6r Aarber \u00fcs Daansiker representiaret di Ker uk S\u00f6l' en di S\u00f6l'ring Foriining \u00f6n di hiili Warel. Diarbi uur di dailk Drachten drain.\n\nDaansen (Videos)\nFuar't Miist sen di Daansen fan Nuur\u0111euroopa, en des uur t\u00f6hopstreken fuar dit, wat di Daansers t\u00f6rochtfo ken.\nDi \u00d6\u00f6wingen sen jens ark Week, en di waari 1 \u00bd bit tau St\u00fcnen.\n\nVideos\n\nDi Kerenf\u00f6\u00f6rers haa masi Aarber en liir di Daansen\nwat ja di Jungen weegi skel.\nJir \u00f6\u00f6wi ja fuar di L\u00f6ns-Drachtendai \u00f6n Wedel/Holstiin (6:05 min).\n\nDi Ker fan di Wukseten daanset bi't \u00dctd\u00f6n fan di C.P. Hansen-Pris 2013.\nDi \"S\u00f6l'ring Fuardaans\" es di iinsigi Daans, diar fan jerer aur blefen es.\nDi Musik es waarskiinelk fan Hans Fahrenburg \u0101pnomen uuren.\n\nRaisen/Festi\n\nDi Ker es al hent\u00f6 forskelig Stairen \u00f6n D\u00fctskl\u00f6n wesen, hur \u00fc\u0111er Br\u00fckdomsforiiningen en Daansikeren raaket waar.\nDi Daansers sen man uk al hent\u00f6't europeeisk B\u00fctl\u00f6n wesen, sa \u00fcs Ungarn, Tschjechien, Hol\u00f6n, Denemark en Frankrik.\n1990 wiar di S\u00f6lring Daansers hent\u00f6 di USA en Kanada.\n\u00d6n't Jaar 2000 wiar ja hent\u00f6 New York, hur di \u201eGerman-American Steuben Parade\u201c wiar.\n\nKontakti\nHat jeft Bikeentskepen me forskelig Daansikeren, en di S\u00f6l'ring Daansers sen aaftinoch Gasten bi Daansi-en Drachtenfesti. Hat jeft uk \u00fcp S\u00f6l en Drachtenfest, hur di \u00fc\u0111er Keren n\u00f6\u00f6rigt uur, hen t\u00f6 kum.\n\nDat 25st Jubileeum fan di Ker \u00f6n't Jaar 2000 waar t\u00f6hop me forskelig Foriiningen fan S\u00f6l fiiert.\n\u00d6n't Jaar 2000 wiar uk dat f\u00fcfst S\u00f6l'ring Drachtenfest, en aur 200 Daansers fan Sleeswig-Holstiin en Denemark k\u0101m t\u00f6 Bisjuk en gratuliari.\n\n\u00d6n't Jaar 2005 k\u0101m di 30st Gibuursdai t\u00f6hop me dat Jubileeum fan di Stat Weesterl\u00f6n', en da wiar \u00fcp di Promenaadi aartig wat luas.\nAur trii Daagen giar dat sokst S\u00f6l'ring Drachtenfest \u00f6n't Jaar 2006 hen. Hat k\u0101m t\u00f6hop me di 100st Gibuursdai fan di S\u00f6l'ring Foriining. Gasten wiar fan't hiili D\u00fctskl\u00f6n, di Nederl\u00f6nen en Denemark kemen.\n\nForiiningsaarber \nBit\u00f6 di Aarber fuar di S\u00f6l'ring Foriining sen di Drachtendaansers uk Mef\u00f6liger fan di \u201eLandestrachten- und Volkstanzverband Schleswig Holstein\u201c, bi di SHHB (Schleswig-Holsteinischer Heimatbund) sa \u00fcs bi di Nuur\u0111friisk Foriining. \n\nDiarfan kumt, dat ja fan des Foriiningen t\u00f6 Daansi- en Drachtenseminaari sa \u00fcs uk t\u00f6 Workshops n\u00f6\u00f6riget uur.\n\nT\u00f6hopaarber me Gr\u00fcnjskuulen \u00fcp S\u00f6l (Video)\n\n\u00d6n di Januwaari fan't Jaar 2012 ging di \"Skuulmaister\" fan di Jungens-Daansiker hent\u00f6 di Gr\u00fcnjskuulen.\n\u00d6n T\u00f6hopaarber me di S\u00f6l'ring-Skuulmaister fing di Jungen wat aur't Daansin weeget. \n\nDes Skuulmaister maaketi uk forskelig Teksti klaar, wat di Jungen da lees k\u00fcr.\n\nEn litj Film aur Daansi-\u00d6\u00f6wingen \u00f6n di Muasemer Gr\u00fcnjskuul\n\nS\u00f6l'ring-\u00d6nerrocht fuar Jungen\n\nIin \u00f6n di Jungensgaart\n\nIin \u00f6n di Gr\u00fcnskuul\nS\u00f6lring \u00d6nerrocht es manigfaltig en bert en hiil Reech \u00f6n M\u00f6\u00f6gelkhiaren.\nJungen liir ark \u00fcp forskelig Art en Wiis en sa es dit beeter \u00f6n Projekt\u00f6nerrocht forskelig Saaken t\u00f6 jen Teema \u00fctt\u00f6d\u00f6n.\nT\u00f6 ark Teema jert sa wat t\u00f6 skriiwen en leesen fuar danen Jungen, wat aur Spraak liir, loogisk Reertial fuar di Matematiker, \u0100pgaawen t\u00f6\u2019n teeknen en klepen fuar Jungen me Forstand fuar r\u00fcm, musikaalsk Saaken en wat t\u00f6\u2019n beweegen, \u0100pgaawen fuar enkelten of muaren, t\u00f6\u2019n teenken, snaken of sp\u00f6len.\nT\u00f6 di forskelig Iarler jeft dit fuarskelig swuar \u0100pgaawen.\n\u00d6n min \u00d6nerrocht bigen w\u00fc t\u00f6hop en teenk di Uurter fan\u2019t leestmol of liir Niis. Achter\u00f6n aarberi w\u00fc manigmol wat t\u00f6hop. \nMan wes jeft dit en Tir hur di Jungen fuar jam aarberi, alining of me hoken. \n\u00d6n di jest en taust Klas liir di Jungen dit jit miist aur Sp\u00f6len en Leedjes. \nW\u00fc snaki aur Skelter en Saaken en di Jungen finj lecht Uurter en Skelter \u00fcp Aarbersblerer we\u0111er. \nDi Jungen maali, bastli, forbinj en forglik. \nLeeter, \u00f6n di treerst en fjorst Klas kum Setninger, Texte en Dialoogen diart\u00f6. \nOoft jeft dit en Aarbersplaan hur di Jungen iindrai, wat ja skafet haa. \nSa sjocht em, hurfuul/ wat jat t\u00f6 Teema aarbert haa. \nDit leest fan ark St\u00fcn es di Faarwel-Leedji.\n\nHat jeft n\u00fc jens ek sa fuul forskelig Materiaal fuar S\u00f6lring t\u00f6 koopen en sa bes\u00f6rigi ik mi dit fan forskelig Stai\u0111er: Leedjis jeft dit al of ik aurseet wat, wat paset. Di Aarbersbleerer maaki ik salev of aurseet hoken. \nDit ken wiis dat ik diart\u00f6 fan \u00fc\u0111er Spraak\u00f6nerrocht nem of uk \u00fct di \u201eSachunterricht\u201c. \nT\u00f6 Bigen kum \u0100pgaawen we\u0111er en we\u0111er, sa dat di Jungen waker weet, wat t\u00f6 d\u00f6n es. \nMiist jeft dit t\u00f6 di Teema Liisp\u00f6len sa \u00fcs Doomiinoo, Triimiinoo (me triihukig Uurterkaarten) of Memoorii. \nW\u00fc erfinj diilwiis salev Buurtersp\u00f6len, man uk Krais- of Marksp\u00f6ln mai di Jungen hol, salev di gurten. \nDit wichtigst fuar di S\u00f6lring\u00f6nerrocht es wat fan di Kultuur fiirert\u00f6d\u00f6n en di Jungen jen fremer Spraak me Spaas naier t\u00f6 bring.\n\nIin \u00f6n di hooger Skuul\n\nS\u00f6l'ring-\u00d6nerrocht fuar Wukseti\n\nInjemskursi bi di S\u00f6l'ring Foriining\n\nArk Wunter uur Kursi fan di S\u00f6l'ring Foriining \u00f6nbeeren.\nDiarfuar heer em diar normaalerwiis tau \"Skuulmaisters\", wat fuar't Miist iinfach S\u00f6l'ringer sen, wat di Spraak keen.\nJen Kurs es diarbi fuar Bigensters en di \u00fc\u0111er Jen es fuar Liren, wat al en bet snaki ken.\nHent\u00f6 di Uurs uur di Kursi ofsl\u00f6\u00f6ten, en da jeft et en \"Ofsl\u00fctinj\", hur di Skuulsters Komeedii \u00fcp S\u00f6lring sp\u00f6li.\n\nS\u00f6l'\nFriisk br\u00fckdom\nBr\u00fckdom \u00fcp S\u00f6l'"